**МОТИВИ ЗА РАЗРАБОТВАНЕ НА НАРЕДБА ЗА ИЗМЕНЕНИЕ И ДОПЪЛНЕНИЕ НА НАРЕДБА №2 ЗА КЛАСИФИКАЦИЯ НА ОТПАДЪЦИТЕ**

1. **Причини, които налагат разработването на Наредба за изменение и допълнение (НИД) на Наредба № 2 за класификация на отпадъците:**

С проекта на НИД на Наредба № 2 за класификация на отпадъците се изпълняват одобрените мерки по *Решение № 704/05.10.2018г. на Министерския съвет за приемане на мерки за трансформация на модела на административно обслужване,* като административни услуги в областта на управление на отпадъците се привеждат в съответствие с Административно-процесуалния кодекс. Намалява се срокът за утвърждаване на работен лист от Регионалните инспекции по околна среда и водите (РИОСВ) от 30 дни на 14 дни, както и срокът за издаване на становища от Регионална здравна инспекция (РЗИ) за класификация на отпадъци от хуманното или ветеринарното здравеопазване, премахват се несъответствията в заявленията за услуга с определеното в чл. 29, ал. 2 от АПК съдържание.

Също така с проекта на НИД на Наредба № 2 за класификация на отпадъците се въвеждат мерки за прилагане на *Регламент (ЕС) 2017/997 на Съвета от 8 юни 2017 г. за изменение на приложение III към Директива 2008/98/ЕО на Европейския парламент и на Съвета относно отпадъците по отношение на опасното свойство НР 14 „Токсични за околната среда“.*

1. **Цели, които се поставят:**

Цели се намаляване на административната тежест и облекчаване работата на гражданите и бизнеса, като се намаляват срокове за извършване на административни услуги.

С проект на НИД на Наредба № 2 за класификация на отпадъците се определя, че за класифицирането на отпадъците по отношение на опасното свойство HP 14 „Токсични за околната среда“ чрез изчислителни формули, следва да се прилагат общите гранични стойности, определени в *Регламент (ЕО) № 1272/2008 на Европейския парламент и на Съвета от 16 декември 2008 г. относно класифицирането, етикетирането и опаковането на вещества и смеси, за изменение и за отмяна на директиви 67/548/ЕИО и 1999/45/ЕО и за изменение на Регламент (ЕО) № 1907/2006.*

С проекта на НИД на Наредба № 2 са прецизирани текстовете свързан с определяне на опасно свойство HP 9 „Инфекциозни“ от директора на НЦЗПБ и НЦОЗА с цел недопускане погрешно класифициране и управление на опасни медицински отпадъци като неопасни такива.

 Тази промяна е подкрепена и от Европейските практики по оценка на инфекциозния потенциал на отпадъци, които при класификацията им не предвиждат вземане на проби с последващо изпитване за доказване на патогени. Класификацията се извършва от здравен специалист след анализ на инфекциозния риск без провеждане на изпитвания, въз основа на наличните данни за произхода, условията на образуване и съдържанието на отпадъка, с експертна оценка на предполагаемата вероятност за присъствие на инфекциозни агенти. Това е отразено в техническите насоки на Европейската комисия относно класифицирането на отпадъци (2018/С 124/01), където е определена възможността „…да се направи обоснована преценка – без изпитвания – за това дали разглежданият отпадък следва да бъде класифициран като опасен със свойство HP 9“, а също, че за свойство HP 9 „Инфекциозни“ „…не са предвидени методи за изпитване“. С малки изключения, отпадъците, които понастоящем се класифицират като опасни по свойството HP 9 „Инфекциозни“, се образуват в лечебните и здравните заведения. Разделното събиране на отпадъците на територията им е добре организиран и подобрен през последните години процес, регламентиран с Наредба № 1 от 2015 г. за изискванията към дейностите по събиране и третиране на отпадъците на територията на лечебните и здравните заведения (обн., ДВ, бр. 13 от 2015 г.).

**III. Финансови и други средства, необходими за прилагането на новата уредба:**

Предложеният проект на наредба няма да доведе до пряко или косвено въздействие върху държавния бюджет, тъй като за прилагане на наредбата не се изисква използването на средства от държавния бюджет.

За изпълнение на изискванията на наредбата не се налага разходване на допълнителни финансови средства от задължените субекти.

 **ІV. Очаквани резултати от прилагането на НИД на Наредба № 2 за класификация на отпадъците:**

С *Регламент (ЕС) 2017/997 на Съвета от 8 юни 2017 г. за изменение на приложение III към Директива 2008/98/ЕО на Европейския парламент и на Съвета относно отпадъците по отношение на опасното свойство НР 14 „Токсични за околната среда“* се въвеждат европейски хармонизирани критерии за определяне на опасното свойство НР 14 „Токсични за околната среда“. В тази връзка с предложената промяна се очаква да се осигурят мерки по прилагането на Регламент (ЕС) 2017/997.

С предложеното изменение *по отношение на опасното свойство* *НР 9 „Инфекциозни“* ще се отговори на изискването на Регламент (ЕС) № 1357/2014 на Комисията от 18 декември 2014 година за замяна на приложение III към Директива 2008/98/ЕО на Европейския парламент и на Съвета относно отпадъците и за отмяна на определени директиви (OB L 365, 19.12.2014 г.), че присъждането на HP 9 се оценява съгласно правилата, установени в референтни документи или нормативни актове в държавите членки.

**V. Анализ на съответствието с правото на Европейския съюз:**

Не се налага да бъде изготвена справка за съответствие с европейското право, тъй като предлаганото изменение цели прилагането на регламент, който има пряко действие.